Rybewys dalk gou op jou foon | Netwerk24
Deur Werner Wippenaar 06 Mei 2021 13:46
Amper die enigste rede waarom jy nog 'n beursie met jou saamdra, sal dalk binne die volgende paar jaar wegval.
Nuwe en ook elektroniese rybewyse is op pad wat dié rybewys gaan vervang.
Die departement van vervoer se afdeling wat rybewys-kaarte administreer, sê elektroniese rybewyse word nou moontlik danksy die groter beskikbaarheid van mobiele breëband landwyd.
Die afdeling, bekend as die Driving Licence Card Account (DLCA), het bekend gemaak dat hy mettertyd 'n nuwe mobiele of e-rybewys gaan instel wat motoriste die opsie gee om 'n fisieke kaart én 'n elektroniese rybewys aan te vra.
Dié plan is in die DLCA se jaarlikse prestasieplan vir 2021-'22 aangekondig.
Fikile Mbalula, minister van vervoer, het gesê die plan is dat e-rybewyse in 2022 ingestel kan word.
Die ontwerp van die fisieke kaart sal ook verander en 'n "veilige, hoëgehalte- en duursame kaart" wees.
Die nuwe voorgestelde rybewyskaarte sal nader aan internasionale praktyke wees en nuwe tegnologieë benut.
Die DLCA sal ook die produksieproses van die rybewyse moderniseer, wat ook nuwe masjinerie insluit wat onder meer lisensies vinniger kan druk.